Nuwe ambulanse, mobiele klinieke vir Vrystaat | Netwerk24
Deur Marita Herselman 01 November 2018 05:34
Elke distrik in die Vrystaat sal vier nuwe mobiele klinieke ontvang. Foto: André Damons
Vrystaters het 60 nuwe ambulanse en 20 nuwe mobiele klinieke tot hul beskikking om primêre gesondheidsdienste meer toeganklik in dié streek te maak.
Sisi Ntombela, premier van die Vrystaat, en Montseng Tsiu, LUR vir gesondheid, het dié voertuie Woensdag tydens ’n veldtog oor primêre gesondheidsorg en digitale migrasie in die Caleb Motshabi- (Dinaweng) woonbuurt, Bloemfontein, namens die provinsie in gebruik geneem.
“Ons gaan verseker dat kleiner dorpies ook hul eie ambulanse het, sodat ons mense nie moet sukkel nie,” het Ntombela aan die media gesê.
Ntombela en Tsiu sê mense in die Vrystaat het oor die reaksietyd van ambulanse gekla.
Sisi Ntombela, premier van die Vrystaat, Woensdag in die Caleb Motshabi- (Dinaweng) woonbuurt waar ’n veldtog oor primêre gesondheidsorg en digitale migrasie gehou is. Inwoners van dié gebied kon ook toegang tot gratis gesondheidsdienste ontvang. Foto: André Damons
“Ons probeer die reaksietyd verkort deur soveel moontlik ambulanse per dorp in die Vrystaat te hê,” sê Tsiu.
Volgens Tsiu gaan die ambulanse en mobiele klinieke meestal vir plaasgebiede, waar mense nie maklik toegang tot gesondheidsorg het nie, beskikbaar gestel word.
Een van die mobiele klinieke sal in dié woonbuurt wees.
Die vyf distrikte van die Vrystaat sal elk vier mobiele klinieke ontvang, asook ses Toyota Avanza- en agt dubbelkajuitvoertuie elk.
Mondli Mvambi, woordvoerder van die Vrystaatse gesondheidsdepartement, sê laasgenoemde voertuie sal deur gesondheidswerkers gebruik word om die gebiede te bereik wat gesondheidsorg benodig, maar nie het nie.
By die veldtog Woensdag is gratis gesondheidsdienste aangebied. Inwoners kon onder meer vir MIV/vigs, TB, hoë bloeddruk en diabetes getoets word, vir kanker ondersoek word en tandheelkundige dienste ontvang.
Ander Vrystaatse hooggeplaastes wat die geleentheid bygewoon het, sluit in Tate Makgoe, LUR vir onderwys, Dora Kotzee, LUR vir openbare werke en infrastruktuur, en Benny Malakoane, LUR vir landbou en landelike ontwikkeling.
Meer oor: Vrystaat | Ambulanse | Medies | Gesondheid
Bus-klinieke staan oor werkers nie betaal word
KZN se klinieke ‘groter skandaal as Guptas s'n'
Valke bekyk verdagte kontrak vir klinieke